पांगी (चंबा)। कोठी किरयूणी के ग्रामीणों ने प्रदेश सरकार से इस क्षेत्र की समस्याओं का शीघ्र समाधान करने की मांग की है। बीडीसी सदस्य प्रेम सिंह मियां ने कहा कि पांगी किलाड़ के स्थानीय चिकित्सालय में चार-पांच वर्षों से स्टाफ नहीं है। उन्होंने कहा कि जहां स्वास्थ्य कार्यकर्ता के आठ पद पिछले चार-पांच सालों से खाली हैं वहीं पिछले चार-पांच वर्षों से रेडियोग्राफर व टैक्नीशियन न होने के कारण स्वास्थ्य सेवाएं प्रभावित हो रही हैं। इस कारण लाखों की सरकारी मशीनरी धूल फांक रही है। उन्होंने कहा कि पंचायत समिति ने घाटी के लूज हुडान, र्ध्वास, सुराल, पुंटोह, किरयूणी, सेचू पुर्थी, साच व अन्य गांव में अग्निकांड और ग्लेशियर से प्रभावित परिवारों को मदद की दरकार है। उन्होंने इन क्षेत्रों के वाशिंदों के लिए जल्द से जल्द टीडी की इमारती लकड़ी जारी करवाने के आदेश दिए जाने की मांग की है।